Piero Aggradi

Piero Aggradi (Turin, 7 d'otóber dël 1934 - Pescara, 17 ëd luj dël 2008) a l'é stàit un fotbaleur e un dirigent sportiv piemontèis.

Chërsù ant la squadra dij giovo dla Juventus, Piero Aggradi a l'ha giugà soa prima partìa an Serie A con ij bianch e nèir ai 30 d'otóber dël 1955, ant la partìa Roma - Juventus. Ant la Juve a l'é sempre stàit n'arserva e a l'ha giugà mach 14 partìe. Chità ij bianch e nèir a l'é tramudasse al Palerm an Serie B e peui al Pordenon: con Aggradi ant ël sénter dël camp ij véneto a l'han avù sò mèj arzultà ant la stòria an ruvand al ters pòst ëd la classìfica 'd Serie C (1959-60).

Peui a l'ha anco' giugà con Cesen-a, Casal e Cher (ant j'amateur). Chità 'l fótbal giugà a l'ha ancaminà sùbit la cariera da dirigent. A l'é stàit diretor sportiv a Pescara dal 1974 e tre ani dòp a l'ha argionzù con ij bianch e bleu la promossion an Serie A.

Dal 1981 al 1986 a l'é diretor sportiv a Campobass. An coj ani-lì la società a l'é ruvà an Serie B e a l'ha 'dcò eliminà la Juventus da 'nt la Copa Italia.

Dal 1989 a al 1996 a l'é stàit diretor sportiv al Pàdoa e mersì a soa abilità ant la squadra a son passa-ie 'd giugador coma Alessandro Del Piero, Antonio Benarrivo, Angelo Di Livio e Demetrio Albertini fin-a a la mira che la squadra véneta dël 1994 a l'é ruvà torna an Serie A dòp 32 ani.

Dël 1998, dòp doe cite esperiense al Cher e a la Cavèisa, a l'é tornà al Pàdoa andoa a l'ha arconossù 'l talent ëd Vincenzo Iaquinta.

Aggradi a l'é mòrt dl'istà dël 2008 ant soa ca 'd Pescara.

Aggradi, Piero